**Životna misija jedne knjige**

Lijepo je biti knjiga. Kad si knjiga, sa svojega mjesta možeš mirno promatrati ljude koji prolaze knjižarom. Ima ih svakakvih: s dugom plavom, s kovrčavom smeđom ili s vrištavom kratkom kosom obojenom šarenim bojama; užasno glasnih kao i onih drugih koji u tišini i sramežljivo listaju enciklopedije… No svi su oni zapravo u nečemu jednaki… Vole čitati. Kad si knjiga, možeš do mile volje razgovarati s ostalim knjigama u knjižari, a to ti zaista može obogatiti život. Obožavala sam biti knjiga, sve do 4. travnja prije deset godina.

Toga je dana sve krenulo nizbrdo. Bilo je sunčano popodne i nakratko sam zadrijemala, a kad sam se probudila, više nisam bila u knjižari. Nađoh se u sobi nekoga dječaka, sama na polici, bez svojih prijatelja. Znala sam da će taj dan doći i iskreno sam mu se veselila, no na nešto ovakvo nisam bila spremna. Moje razočaranje nakratko je prekinuo Jakov, moj vlasnik. No samo me je okrznuo pogledom, uzeo mobitel u ruke i legao na krevet. Uši je prekrio slušalicama. U tom trenutku postalo mi je jasno da ću zauvijek ostati sama, bez prijatelja, bez radosti i, što je najgore, nikad neću biti čitana. Pokušala sam se s time pomiriti, no djelić nade u mom srcu i dalje je titrao. Govorio mi je da će me taj momčić jednom ipak uzeti u ruke i pročitati. Da će me učiniti živom. Htjela sam pod svaku cijenu tome dječaku pokazati da sam i ja vrijedna. Pokušavala sam privući njegovu pažnju na stotine načina, ali nijedan nije upalio. Čim bih osjetila malo propuha, otpuhivala sam svoje stranice u nadi da će me zamijetiti. Gađala sam ga slovima i riječima, no on nikad nije shvatio otkud one dolaze. Skakala bih s police na njegovu glavu, ali on bi samo bolno jecnuo, vratio me na policu i u trenu zaboravio što se dogodilo. Nisam shvaćala zašto me ne želi ni pogledati, već uvijek u ruke uzima samo svoj mobitel. Zato sam jedne noći odlučila preuzeti inicijativu. Kad ga je Jakov, duboko u noć, konačno ispustio iz ruku, skoknula sam s police i odlučila popričati sa Samsungom, famoznim Jakovljevim najboljim prijateljem. Dugo sam skupljala hrabrost za taj poduhvat. Upitala sam ga zašto me Jakov ne voli. Njegov je odgovor bio odrješit, bezdušan i kratak: „Jer si knjiga!“ Htjela sam se pobuniti i reći mu još svašta, no on se već bio isključio. To je bio jedini razgovor koji sam s njime uspjela pokrenuti, ako se to uopće može nazvati razgovorom. I tako sam jednostavno odustala. Osjećala sam se praznom i malodušnom… Prošlo je deset godina. Polica s koje promatram Jakovljev svijet počela se klimati, ostarjela je. Ostarjele su i moje jadne tanke stranice, sve te godine patnje i tuge ostavile su traga na mojoj duši i tijelu. Ponestalo mi je tema za razmišljanje, a s njima se istopio i onaj zadnji tračak nade koji se još uvijek držao, skriven negdje duboko u meni. „Ovo nije dobar život“, govorila sam si, „ovako ne bi trebala živjeti nijedna knjiga!“ Poželjela sam si počupati stranice od jada. I kad sam se trgnula, slučajno sam pala na pod do Jakovljeve noge. I on je ostario. Uzeo me u ruke i napravio ono na što sam čekala cijeli svoj život – otvorio je moju prvu stranicu. Zagledao se u mene… Nasmijao se… I počeo čitati… Nakon svih ovih dugih i usamljenih godina on me napokon odlučio pročitati! Odmah sam zaboravila na sve svoje muke. Ipak se nisam prevarila, znala sam da će jednoga dana otkriti ljepotu čitanja.

Kad je pročitao i posljednju moju stranicu, Jakov je popravio klimavu policu, a zatim su na nju počele pristizati nove knjige. A moj je život toga dana ponovno postao lijep. Svaka knjiga ima samo jednu misiju, a sad kad sam i ja ispunila svoju, novim prijateljicama s ponosom govorim o svom Jakovu koji je ovih dana kupio još jednu policu za knjige.

Franka Mesarić

7. razred

OŠ Nedelišće

Mentor: Martina Horvat Kolar, prof.